Keywords

Summary



Keywords

1. Právo Spoločenstva – Žaloba o neplatnosť alebo žaloba na nečinnosť – Povinnosť pre členský štát podať takúto žalobu v prospech jedného so svojich občanov – Neexistencia – Existencia takejto povinnosti a zodpovednosti štátu podľa vnútroštátneho práva – Prípustnosť – Obmedzenia

(Články 10 ES, 230 ES a 232 ES)

2. Poľnohospodárstvo – Aproximácia právnych predpisov v oblasti politiky hygieny – Veterinárne a zootechnické kontroly v obchode vnútri Spoločenstva so živými zvieratami a výrobkami živočíšneho pôvodu – Ochranné opatrenia pred bovinnou spongiformnou encefalopatiou – Rozhodnutie 94/381 – Systém umožňujúci rozlíšenie medzi bielkovinami z prežúvavcov a bielkovinami z neprežúvavcov – Žiadosť členského štátu o povolenie umožniť kŕmenie prežúvavcov bielkovinami pochádzajúcimi z iných druhov zvierat ako prežúvavcov – Povinnosť Komisie predložiť návrh Rade – Neexistencia – Podmienky

(Smernice Rady 89/662, článok 17, a 90/425, článok 17; rozhodnutie Komisie 94/381, článok 1 ods. 2)

Summary

1. Právo Spoločenstva nestanovuje žiadnu povinnosť členského štátu podať žalobu o neplatnosť podľa článku 230 ES alebo žalobu na nečinnosť podľa článku 232 ES v prospech jedného zo svojich občanov. Právu Spoločenstva však v zásade neodporuje vnútroštátna právna úprava, ktorá obsahuje takúto povinnosť alebo stanovuje zodpovednosť členského štátu pre prípad, ak nekonal v tomto zmysle.

Z tohto posledného hľadiska nie je zrejmé, že by právo Spoločenstva mohlo byť porušené, ak by vnútroštátne právo obsahovalo takúto povinnosť alebo stanovovalo zodpovednosť členského štátu v takom prípade. Členský štát však môže porušiť povinnosť lojálnej spolupráce uvedenej v článku 10 ES, ak by si neponechal voľnú úvahu o možnosti podať žalobu, lebo to by mohlo viesť k nebezpečenstvu, že súd Spoločenstva by bol zaplavený zrejme nedôvodnými žalobami, a tým by bola ohrozená riadna funkčnosť tejto inštitúcie.

(pozri body 31, 32, bod 1 výroku)

2. Článok 1 ods. 2 rozhodnutia 94/381 týkajúceho sa niektorých ochranných opatrení súvisiacich s bovinnou spongiformnou encefalopatiou a s krmivami obsahujúcimi bielkovinu pochádzajúcu z cicavcov, v spojení s článkom 17 smernice 90/425 týkajúcej sa veterinárnych a zootechnických kontrol uplatňovaných v obchode vnútri spoločenstva s určitými živými zvieratami a výrobkami s ohľadom na vytvorenie vnútorného trhu a článkom 17 smernice Rady 89/662 o veterinárnych kontrolách v obchode vnútri spoločenstva s cieľom dobudovania vnútorného trhu, sa má vykladať v tom zmysle, že ak poznatky, ktoré má Komisia k dispozícii, neumožňujú preukázať, že kontroly vykonané v rámci systému umožňujúceho rozlíšenie medzi bielkovinami pochádzajúcimi z prežúvavcov a bielkovinami z neprežúvavcov, ktorý predložil členský štát Komisii na posúdenie so zámerom získať oprávnenie, poskytujú dostatočnú záruku pre ochranu verejného zdravia a ak bola Stálemu veterinárnemu výboru predložená žiadosť tohto členského štátu, ale tento výbor nevydal žiadne stanovisko, najmä z dôvodu nových informácií, ktoré menia pohľad na riziká pre verejné zdravie, Komisia nie je povinná predložiť Rade návrh opatrení, ktoré sa majú prijať.

(pozri body 41 – 43, bod 2 výroku)